**Ministru kabineta noteikumu projekta “Grozījumi Ministru kabineta**

**2013. gada 5. novembra noteikumos Nr. 1243 “Kārtība, kādā piešķir**

**valsts budžeta finansējumu, kas paredzēts jauniešu iniciatīvas un**

**līdzdalības veicināšanai lēmumu pieņemšanā un sabiedriskajā dzīvē,**

**darbam ar jaunatni un jaunatnes organizāciju darbības atbalstam””**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Nepieciešamība izstrādāt Ministru kabineta noteikumu projektu “Grozījumi Ministru kabineta 2013. gada 5. novembra noteikumos Nr. 1243 “Kārtība, kādā piešķir valsts budžeta finansējumu, kas paredzēts jauniešu iniciatīvas un līdzdalības veicināšanai lēmumu pieņemšanā un sabiedriskajā dzīvē, darbam ar jaunatni un jaunatnes organizāciju darbības atbalstam”” (turpmāk – Projekts) izriet no Ministru kabineta 2016. gada 5. janvāra sēdes protokollēmuma (Nr. 1 28. §) 13. punktā dotā uzdevuma. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saeima 2016. gada 16. jūnijā pieņēma Oficiālās elektroniskās adreses likumu, kas stāsies spēkā 2018. gada 1. martā. Šis likums paredz, ka oficiālās elektroniskās adreses (turpmāk – e-adrese) izmantošana ir obligāta valsts iestādēm, tiesību subjektiem, kuri reģistrēti Uzņēmumu reģistra reģistros, un rezerves karavīriem. E-adresi var izmantot arī Iedzīvotāju reģistrā reģistrēta fiziskā persona no 14 gadu vecuma un Uzņēmumu reģistra reģistros nereģistrēta persona. Vienlaikus Ministru kabineta 2016. gada 5. janvāra sēdes protokollēmuma (Nr. 1 28. §) 13. punktā visām ministrijām ir dots uzdevums izvērtēt to kompetencē esošos tiesību aktus un līdz 2017. gada 1. jūlijam iesniegt noteiktā kārtībā Ministru kabinetā grozījumus tiesību aktos, paredzot iespēju saziņas nodrošināšanai starp iestādi un privātpersonu izmantot e-adresi.  Ministru kabineta 2013. gada 5. novembra noteikumi Nr. 1243 “Kārtība, kādā piešķir valsts budžeta finansējumu, kas paredzēts jauniešu iniciatīvas un līdzdalības veicināšanai lēmumu pieņemšanā un sabiedriskajā dzīvē, darbam ar jaunatni un jaunatnes organizāciju darbības atbalstam” (turpmāk – noteikumi Nr. 1243) nosaka: kārtību, kādā piešķir valsts budžeta finansējumu (turpmāk – finansējums), kas paredzēts jauniešu iniciatīvas un līdzdalības veicināšanai lēmumu pieņemšanā un sabiedriskajā dzīvē, darbam ar jaunatni un jaunatnes organizāciju darbības atbalstam, un pieļaujamo projekta iesniedzēja līdzfinansējuma likmi. Minētais līdzfinansējums var izpausties arī kā ieguldījums natūrā vai brīvprātīgs darbs; atbalstīto projektu administrēšanas un uzraudzības kārtību. Saskaņā ar Jaunatnes likuma, kurā dots deleģējums Ministru kabinetam izdot noteikumus Nr. 1243, 12. panta otrajā daļā noteikto, tiesības saņemt finansējumu, kas paredzēts projektiem, kuru mērķis ir veicināt jauniešu iniciatīvas un līdzdalību lēmumu pieņemšanā un sabiedriskajā dzīvē, kā arī projektiem darbam ar jaunatni, ir jaunatnes organizācijām. Jaunatnes likuma 6. panta pirmā daļa noteic, ka jaunatnes organizācija ir Biedrību un nodibinājumu reģistrā reģistrēta un jaunatnes organizāciju sarakstā ierakstīta biedrība. Vienlaikus, atbilstoši Jaunatnes likuma 12. panta trešajā daļā noteiktajam, finansējuma saņēmējs var būt arī pašvaldība un biedrība vai nodibinājums, kura projekts ir orientēts uz darbu ar jaunatni. Tādējādi, atbilstoši Jaunatnes likumā noteiktajam, projektu Jaunatnes likuma 12. pantā noteiktā mērķa sasniegšanai noteikumu Nr. 1243 noteiktajā kārtībā var iesniegt jaunatnes organizācija, pašvaldība, biedrība vai nodibinājums (turpmāk kopā – projekta iesniedzējs).  1) Projekta iesniedzējs iesniedz Jaunatnes starptautisko programmu aģentūrā (turpmāk – aģentūra) rakstisku projekta iesniegumu, pievienojot tam citus atklāta projektu konkursa nolikumā (turpmāk – nolikums) norādītos dokumentus. Saskaņā ar Ministru kabineta 2012. gada 11. decembra noteikumu Nr. 863 “Jaunatnes starptautisko programmu aģentūras nolikums” 1.punktu aģentūra ir izglītības un zinātnes ministra pakļautībā esoša tiešās pārvaldes iestāde. Noteikumu Nr. 1243 7. punktā ir noteikts, ka projekta iesniegumu iesniedz aģentūrā personīgi vai nosūta pa pastu uz nolikumā norādīto adresi. Par projekta iesniegšanas laiku tiek uzskatīts laiks, kad sūtījums nodots pastā (zīmogs). Ņemot vērā to, ka saskaņā ar Oficiālās elektroniskās adreses likumu valsts iestādēm un tiesību subjektiem, kuri reģistrēti Uzņēmumu reģistra reģistros, e-adreses izmantošana ir obligāta, lai nodrošinātu to, ka saziņa un dokumentu aprite starp Oficiālās elektroniskās adreses likuma 5. panta pirmajā daļā noteiktajiem subjektiem notiek, izmantojot e-adresi, noteikumu Nr. 1243 7. punkts izsakāms jaunā redakcijā, nosakot, ka  projekta iesniegumu iesniedz aģentūrā tikai elektroniska dokumenta formā (turpmāk – grozījums, kas paredz 7. punkta izteikšanu jaunā redakcijā).  Oficiālās elektroniskās adreses likuma pārejas noteikumu 1. punkts noteic, ka valsts iestādei, izņemot zvērinātu tiesu izpildītāju un maksātnespējas procesa administratoru, kā arī rezerves karavīram e-adreses kontu aktivizē līdz 2018. gada 31. maijam un šā likuma [5. panta](https://likumi.lv/ta/id/283229-oficialas-elektroniskas-adreses-likums#p5) pirmo daļu piemēro no 2018. gada 1. jūnija. Oficiālās elektroniskās adreses likuma 1. panta 6. punktā ir dots termina “valsts iestāde” skaidrojums – tiešās pārvaldes iestāde, valsts institūcija, kas nav padota Ministru kabinetam, atvasināta publiska persona un tās iestāde, tiesu iestāde, prokuratūra, zvērināts tiesu izpildītājs un maksātnespējas procesa administrators, kā arī privātpersona, kurai deleģēts valsts pārvaldes uzdevums.  Savukārt Oficiālās elektroniskās adreses likuma pārejas noteikumu 3. punkts noteic, ka Uzņēmumu reģistra reģistros reģistrēts tiesību subjekts e-adreses kontu aktivizē no 2019. gada 1. janvāra līdz 2019. gada 31. decembrim un šā likuma [5. panta](https://likumi.lv/ta/id/283229-oficialas-elektroniskas-adreses-likums#p5) pirmo daļu piemēro no 2020. gada 1. janvāra.  Ievērojot minēto, lai nodrošinātu Projektā ietvertā tiesiskā regulējuma atbilstību Oficiālās elektroniskās adreses likumā noteiktajam, atvieglotu tiesību normu konsolidēšanas procesu un nodrošinātu pareizu to piemērošanu, Projekts attiecīgi paredz papildināt noteikumus Nr. 1243 ar jaunu tiesību normu, nosakot, ka grozījums, kas paredz 7. punkta izteikšanu jaunā redakcijā, attiecībā uz pašvaldībām kā projekta iesniedzējiem stāsies spēkā 2018. gada 1. jūnijā, savukārt, attiecībā uz jaunatnes organizācijām, biedrībām, kuras nav ierakstītas jaunatnes organizāciju sarakstā, un nodibinājumiem kā projekta iesniedzējiem – 2020. gada 1. janvārī.  2) Saskaņā ar noteikumu Nr. 1243 8. punkts noteikto, iesniedzot projekta iesniegumu elektroniska dokumenta formā, to nosūta uz nolikumā norādīto elektroniskā pasta adresi. Lai nodrošinātu Oficiālās elektroniskās adreses likumā un noteikumos Nr. 1243 lietoto terminu savstarpēju saskaņotību, veicams grozījums arī noteikumu Nr. 1243 8. punktā, aizstājot vārdus “nolikumā norādīto elektroniskā pasta adresi” ar vārdiem “aģentūras oficiālo elektronisko adresi”. Projektā paredzēts, ka minētais grozījums stāsies spēkā 2018. gada 1. jūnijā, jo aģentūrai kā valsts iestādei e-adreses kontu aktivizēs līdz 2018. gada 31. maijam un Oficiālās elektroniskās adreses likuma [5. panta](https://likumi.lv/ta/id/283229-oficialas-elektroniskas-adreses-likums#p5) pirmo daļu piemēros no 2018. gada 1. jūnija.  3) Noteikumu Nr. 1243 24. punkts nosaka, ka lēmumu par finansējuma piešķiršanu (vai piešķiršanu ar nosacījumu) projekta īstenošanai vai lēmumu par finansējuma atteikumu projekta īstenošanai (turpmāk kopā – lēmums) aģentūra 10 darbdienu laikā pēc lēmuma pieņemšanas nosūta projekta iesniedzējam pa pastu un uz projekta iesniedzēja norādīto elektroniskā pasta adresi. Lai nodrošinātu noteikumu Nr. 1243 atbilstību Oficiālās elektroniskās adreses likumā noteiktajam, Projekts paredz izdarīt grozījumu noteikumu Nr. 1243 24. punktā, nosakot, ka lēmumu aģentūra 10 darbdienu laikā pēc lēmuma pieņemšanas nosūta projekta iesniedzējam, izmantojot oficiālo elektronisko adresi (turpmāk – grozījums 24. punktā). Lai nodrošinātu Projektā ietvertā tiesiskā regulējuma atbilstību Oficiālās elektroniskās adreses likuma pārejas noteikumu 1. un 3. punktā noteiktajam, atvieglotu tiesību normu konsolidēšanas procesu un nodrošinātu pareizu to piemērošanu, Projekts attiecīgi paredz papildināt noteikumus Nr. 1243 ar jaunu tiesību normu, nosakot, ka grozījums 24.punktā attiecībā uz pašvaldībām kā projekta iesniedzējiem stāsies spēkā 2018. gada 1. jūnijā, savukārt, attiecībā uz jaunatnes organizācijām, biedrībām, kuras nav ierakstītas jaunatnes organizāciju sarakstā, un nodibinājumiem kā projekta iesniedzējiem – 2020. gada 1. janvārī. |
| 3. | Projekta izstrādē iesaistītās institūcijas | Projektu izstrādāja Izglītības un zinātnes ministrija. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts attiecas uz projektu iesniedzējiem, kuri noteikumos Nr. 1243 noteiktajā kārtībā iesniegs projektu iesniegumus aģentūrā. Projektu iesniedzēju skaitlisko apmēru nav iespējams noteikt. Tāpat Projekts attiecas uz aģentūru, kurai saskaņā ar tai noteikto kompetenci būs pienākums saziņā un dokumentu apritē ar attiecīgo projekta iesniedzēju izmantot e-adresi. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts nerada ietekmi uz valsts budžetu un pašvaldību budžetiem. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība saistībā ar e-adreses ieviešanu tika nodrošināta Oficiālās elektroniskās adreses likuma izstrādes laikā, līdz ar to Projekta izstrādē nav nepieciešama. Pēc Projekta pieņemšanas Ministru kabinetā, tas tiks publicēts oficiālajā izdevumā “Latvijas Vēstnesis”. |
| 2. | Sabiedrības līdzdalība projekta izstrādē | Saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 5. punktu sabiedrības līdzdalības kārtība piemērojama tiesību aktu projektu izstrādē, kas būtiski maina esošo regulējumu vai paredz ieviest jaunas politiskās iniciatīvas. Ņemot vērā, ka Projekts paredz nodrošināt jau Oficiālās elektroniskās adreses likumā, kas ir pieņemts 2016. gada 16. jūnijā, noteikto regulējumu, nemaina esošo regulējumu un neievieš jaunas politikas iniciatīvas, sabiedrības līdzdalība Projekta izstrādē nav nepieciešama. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Projekta izpildi atbilstoši noteikumos Nr. 1243 paredzētajam nodrošinās aģentūra. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Ar Projektu netiek paplašinātas aģentūrai normatīvajos aktos noteiktās funkcijas.  Projekts neparedz jaunu institūciju izveidi vai esošo institūciju likvidāciju vai reorganizāciju, kā arī Projektam nav ietekmes uz esošo institūciju cilvēkresursiem. |
| 3. | Cita informācija | Nav. |

Izglītības un zinātnes ministrs Kārlis Šadurskis

Vīza:

Valsts sekretāre Līga Lejiņa

Krastiņa 67047768

Ilze.Krastina@izm.gov.lv